ראש השנה מתקרב ואיתו עונת משלוחי השנות טובות באימייל. עידן האינטרנט מביא איתו כללים חברתיים שאם לא תנהגו על פיהם, ייפגעו יחסיכם עם אנשים קרובים ורחוקים. חשוב מאד לפעול על פי הכללים הרשומים כאן כדי שלא תתחילו את השנה החדשה ברע, ואף גרוע מכך.

אם לא תצמידי לשנה טובה שלך באימייל תמונה ענקית של תפוח ודבש, פרח, פרפר או חתלתול חמוד, יחשבו שאת לא באמת אוהבת אנשים.

אם לא תצבע את הפונטים בברכה בכמה צבעים (עדיף כמה שפחות מתאימים אחד לשני) יחשבו שאתה מפגר מבחינה טכנולוגית. 

אם לא תחברי בעצמך ברכה בחרוזים (טובה-אהבה, ציפורים-פרפרים, שנה-שונה) יחשבו שאת לא יצירתית.

אם תשלח ברכה אישית המתאימה לאופי ותוכן היחסים שלך עם המקבלים, יחשבו שיש לך יותר מדי זמן ואתה משועמם. היית צריך לשלוח לכולם ברכה סטנדרטית, עדיף מועתקת ממישהו אחר. 

אם העסק שלך לא ישלח שנה טובה במיליון עותקים (עדיף דרך שירותי משלוח ספאם) הלקוחות שלכם יחשבו שפשטתם את הרגל וכחלק מנקיונות השנה החדשה, ימחקו אתכם מספר הכתובות.

אם לא תשלחי שנה טובה באימייל לכל ספר הכתובות שלך, כולם יחשבו שמתת וינסו לברר אצל הקרובים שלך מתי היתה הלוויה.

ראו הוזהרתם!

רעיון: עידו קינן; טקסט: חנן כהן; תמונה: Dunbar Gardens (cc-by-nc-nd)